
[bookmark: _GoBack]Én már a legelejétől vártam ezt az egész Erasmus+ mobilitás utazást, hisz tudtam, hogy nagyon sok pozitívumot tartogat ez számunkra. Az utazás eléggé hosszasra sikeredett, mivel busszal mentünk, de azt tudom mondani, hogy megérte várni. Amint leszálltunk a buszról mindenki a szállására sietett hisz alig vártuk, hogy megpihenjünk és felkészüljünk a hétre. A szállásokról nagyon pozitív véleményem van, minden megtalálható volt bennük, amire szükségünk lehetett és az elhelyezkedés is eléggé rendben volt. Megérkezés napján sem lazítottunk olyan hosszasan egyből elmentünk bevásároltunk a hétre és még egy kicsit körül is néztünk a környéken biztos ami biztos alapon.
Hétfőn kicsit megérződött a fáradtság mindenkin, de a TF-en nagyon jól fogadtak minket, és megválaszolták a kérdéseinket nagy-nagy türelemmel. Eléggé részletes prezentálást kaptunk az egész egyetemről. Ezek után jött az ebéd, ami egy kellemes csalódás volt, az adagok rendben voltak és még finomnak is mondhatók voltak az ételek, így nagyban hozzájárultak ezek az étkezések a kényelemhez. Délután városnézés volt a program a Hősök terén valamint a Vajdahunyad várában jártunk. (Ezeket egy kicsit untam, mert én eléggé tisztában vagyok a magyar történelemmel már kiskorom óta.) Ezután visszamentünk a szállásra és kerestünk egy gyorskajáldát, ami nem tartott sokáig mert ugyebár Budapesten minden sarkon megtalálható egy. 
A kedd egy kicsit mozgalmasabban telt, és akár mondanám, hogy a kedvenc napom is volt. Erről a napról a konditermi látogatást emelném ki. Nagyszerűek voltak a modern gépek és az egész edzőterem önmagában, és a TF-es diák is nagyon gördülékenyen mutatta be a dolgokat. Ezután lehetőségünk volt egyet edzeni, mi kaptunk is az alkalmon, és ebédig egy kőkemény edzést tartottunk, úgyhogy nem mentünk ki a formából azon a héten sem. Ezek után az ebéd mondanom sem kell, hogy nagyon jól esett. 
Szerdán az MTK- akadémiáján jártunk ahol egy részletes előadáson vettünk részt ami felvilágosított minket, hogy mennyire modern és mennyi precizitást igényel a modern világ versenysportja, hiszen mindenki a maximalistásra törekszik manapság. Kecsegtetett a gondolat, hogy nagyon sok híres válogatott focista nevelkedett ott ahol mi jártunk, és mivel a foci közel áll a szívemhez, ezért nagyon tetszett ez a nap is, főleg az akadémia. Este megejtettünk egy bulit is, hogy összekovácsolódjon a társaság. Ez nagyon jól sikerült, és egy kicsit el is húzódott. Így másnap nem voltunk épp a toppon, de az érdeklődésünk nem lankadt. 
Csütörtök nagyon sok gyerekkori emléket eleveneltett föl bennem, hiszen részt vettünk egy judo, majd egy karate órán is. Ezekkel az órákkal sok emléket idéztem fel abból az időszakból amikor még én is judóztam. Nagyban nőtt az érdeklődésem ez a sport iránt. A karate órán nagy meglepetés volt, hogy a TF-es tanárt, egy japán karate világbajnok segítette a diákok fejlődését. Lenyűgöző volt nézni, ahogy japánul kommunikálnak, majd tartják az órát a végzős hallgatóknak. Megtudtuk, hogy Magyarországon a küzdősportokat sokkal komolyabban veszik, mint hazánkban, ezzel fegyelemre tanítva minden korosztályt. 
Este ismét egy étteremben találtuk magunkat, és mondanom sem kell, hogy nagyon jó éttermek vannak a magyar fővárosban, így a hasunk sem bánta ezt a szakmai utazást. 
Sétáltunk a Duna mentén és szerintem megtettünk legalább 6 kiló métert gyalog, míg átjártuk Pest nagy részét ezen az estén. 
A pénteki napon a Közszolgálati Egyetemet néztük meg, ahol az uszodát emelném ki és a speciális egységek gyakorlatozó pályáját Tudom, hogy nagyon komoly képzésben van részük az itt tanuló diákoknak. Meg kellett szokni azt, hogy egyenruhások közt járkáltunk, de ez is adott egy varázst az egész látogatásnak, és még így sem éreztük túl idegennek ezt a helyet magunktól. Szerintem lenyűgöző, hogy mennyi sportlétesítmény van Budapesten, és hogy mennyi opció van a mozgásra lényegében bárki számára. Este ezen a napon nem történt túl sok esemény, hiszen a másnapi hazautazásra készült nagyjából mindenki. 
A szombati haza útat nem érdemes túlbeszélni, mindenki boldogan és tapasztalatokkal indult útnak. Én azért még egy kicsit maradtam volna, hogy bevalljam az őszintét.
Összességében nagyon örülök ennek a lehetőségnek, én mindig is szerettem Budapestet, és így hogy egy nagyon jó társaság alakult ki ott, egy felejthetetlen emlék marad számomra, remélem, hogy még lesznek ilyen alkalmak akár a közeljövőben is. 

